ລາວຈະເປີດຮັບ ບໍລິສັດ ຈົດທະບຽນການຄ້າຮຸ້ນ ເພີ່ມຂຶ້ນ 
ລາວຈະເປີດໃຫ້ ບໍລິສັດມະຫາຊົນ ຈົດທະບຽນຄ້າຮຸ້ນ ໃນຕະຫຼາດ ຫຼັກຊັບ ເພີ່ມຂຶ້ນ ລໍຖ້າພຽງການປັບປຸງ ລະບົບບັນຊີຂອງ ແຕ່ລະບໍລິສັດ ໃຫ້ໄດ້ມາດຕະຖານ ເທົ່ານັ້ນ.
ທາງການລາວຈະເປີດຮັບບໍລິສັດມະຫາຊົນເຂົ້າຈົດທະບຽນ ການຄ້າຮຸ້ນໃນຕະຫຼາດຫຼັກຊັບເພີ່ມຂຶ້ນ ໂດຍໃນປັດຈຸບັນນີ້ ຍັງລໍຖ້າພຽງການປັບປຸງລະບົບບັນຊີຂອງແຕ່ລະບໍລິສັດໃຫ້ໄດ້ ມາດຕະຖານເທົ່ານັ້ນ ທ່ານສົມສະຫວາດ ເລັ່ງສະຫວັດ ຮອງນາຍົກລັດຖະມົນຕີ ຜູ້ຊີ້ ນໍາວຽກງານດ້ານເສດຖະກິດ ແລະປະທານຄະນະກໍາມະການ ຄຸ້ມຄອງຕະຫຼອດຫຼັກຊັບແຫ່ງຊາດລາວ ໄດ້ໃຫ້ການຢືນຢັນກັບ ວີໂອເອວ່າ ລັດຖະບານລາວ ມີແຜນການທີ່ຈະເປີດຮັບບໍລິສັດ ມະຫາຊົນເຂົ້າຈົດທະບຽນ ເພື່ອທໍາການຄ້າຮຸ້ນໃນຕະຫຼາດຫຼັກ ຊັບຂອງລາວເພີ່ມຂຶ້ນອີກຫຼາຍບໍລິສັດ ພາຍໃນປີ 2013 ນີ້ ຫາກແຕ່ວ່າການຈົດທະບຽນດັ່ງກ່າວ ຈະມີຂຶ້ນຢ່າງເປັນທາງການມື້ໃດແທ້ນັ້ນ ກໍຍັງຄົງ ບໍ່ສາມາດທີ່ຈະກໍານົດໄດ້ໃນຂະນະນີ້ ເນື່ອງຈາກວ່າ ຄວາມພ້ອມຕ່າງໆນັ້ນບໍ່ໄດ້ຢູ່ທີ່ ຄະນະກໍາມະການຄຸ້ມຄອງຕະຫຼາດຫຼັກຊັບແຫ່ງຊາດລາວແຕ່ຢ່າງໃດ ຫາກແຕ່ຂຶ້ນຢູ່ ກັບການພັດທະນາປັບປຸງລະບົບການບັນຊີ ແລະການບໍລິຫານງານທີ່ໄດ້ມາດຕະຖານ ສາກົນຂອງແຕ່ລະບໍລິສັດເປັນສໍາຄັນ ດັ່ງທີ່ທ່ານສົມສະຫວາດໄດ້ໃຫ້ການຊີ້ແຈງວ່າ: ກ່ອນໜ້ານີ້ ກໍມີລາຍງານວ່າ ມີບໍລິສັດມະຫາຊົນໃນລາວຈໍານວນ 8 ລາຍ ດ້ວຍກັນ ທີ່ ເຄີຍສະແດງທ່າທີວ່າ ຢາກຈະຂໍອະນຸຍາດຈົດທະບຽນໃນຕະຫຼາດຫຼັກຊັບຂອງລາວ ໂດຍ ໃນນີ້ກໍລວມເຖິງວິສາຫະກິດໂທລະຄົມມະນາຄົມລາວ (ETL) ວິສາຫະກິດລາວ ໂທລະ ຄົມມະນາຄົມ (Lao Telecom) ກຸ່ມບໍລິສັດດາວເຮືອງ ການຄ້າຂາອອກ-ຂາເຂົ້າ ບໍລິສັດ ອິນໂດຈີນຈໍາກັດ (ມະຫາຊົນ) ລັດວິສາຫະກິດການບິນລາວ (Lao Airlines) ແລະ ກຸ່ມ ທະນາຄານພົງສະຫວັນຈໍາກັດ (ມະຫາຊົນ) ເປັນຕົ້ນ ທັງນີ້ ທາງການລາວຄາດຫວັງວ່າ ການຈົດທະບຽນບໍລິສັດ ເຂົ້າໃນຕະຫຼາດຫຼັກຊັບເພີ່ມຂຶ້ນນີ້ຈະມີສ່ວນຢ່າງສໍາຄັນໃນ ການເຮັດໃຫ້ການຊື້-ຂາຍຮຸ້ນກັບຄືນສູ່ສະພາວະທີ່ຄຶກຄື້ນ ອີກເທື່ອໃໝ່ ເພາະວ່າການຊື້ຂາຍຮຸ້ນໃນຕະຫຼາດຫຼັກຊັບ ຂອງລາວໃນຕະຫຼອດປີ 2012 ໄດ້ດໍາເນີນໄປພາຍໃຕ້ສະ ພາວະການຜັນຜວນມາໂດຍຕະຫຼອດ ຊຶ່ງກໍຈະເຫັນໄດ້ ຈາກການປັບຕົວຂຶ້ນ-ລົງຂອງລາຄາຮຸ້ນທີ່ມີຄວາມແຕກຕ່າງ ກັນ ຢ່າງຫຼວງຫຼາຍ ຕົວຢ່າງກໍຄືຮຸ້ນຂອງທະນາຄານການຄ້າຕ່າງປະເທດ ທີ່ເຄີຍມີລາຄາສູງເຖິງ 15,400 ກີບ ຕໍ່ຮຸ້ນນັ້ນ ກໍໄດ້ປັບຕົວຫລຸດລົງເຖິງລະດັບຕໍ່າສຸດ ທີ່ 5,700 ກີບຕໍ່ຮຸ້ນ ໂດຍຄິດເປັນອັດຕາ ສະເລ່ຍຫລຸດຕໍ່າລົງມາເຖິງ 63% ສ່ວນຮຸ້ນຂອງບໍລິສັດຜະລິດໄຟຟ້າລາວ ທີ່ເຄີຍມີລາຄາ ສູງເຖິງ 8,800 ກີບ ຕໍ່ຮຸ້ນກໍໄດ້ປັບລົດລົງມາຢູ່ທີ່ລະດັບ 4,100 ກີບ ຕໍ່ຮຸ້ນ ຊຶ່ງຄິດເປັນອັດ ຕາການຕົກຕໍ່າລົງຂອງລາຄາຮຸ້ນເຖິງ 54% ເຈົ້າໜ້າທີ່ຕະຫຼາດຫຼັກຊັບຂອງລາວ ບອກວ່າ ສາເຫດສໍາຄັນທີ່ເຮັດໃຫ້ເກີດສະພາວະຜັນ ຜວນດັ່ງກ່າວ ກໍເພາະວ່າ ນັກລົງທຶນສ່ວນໃຫຍ່ໃນຕະຫຼາດ ຕ່າງກໍມຸ້ງເນັ້ນໄປ ໃນດ້ານ ຂອງການເກັງກໍາໄລຈາກການຊື້-ຂາຍຮຸ້ນໃນລະຍະສັ້ນໆເທົ່ານັ້ນ ຊຶ່ງເມື່ອປະກອບກັບຕະ ຫຼາດຫຼັກຊັບຂອງລາວ ກໍເປັນຕະຫຼາດຂະໜາດນ້ອຍທີ່ມີການຊື້-ຂາຍຮຸ້ນພຽງສອງບໍລິສັດ ເທົ່ານັ້ນ ຈຶ່ງເຮັດໃຫ້ບັນດາບນັກຄ້າຮຸ້ນທີ່ຕ້ອງການຜົນກໍາໄລລະຍະສັ້ນ ສາມາດສ້າງຜົນ ປະໂຫຍດໄດ້ດ້ວຍການປັບລາຄາຮຸ້ນໃຫ້ຂຶ້ນ-ລົງ ຕາມຄວາມຕ້ອງການໄດ້ຢ່າງງ່າຍດາຍ